ટોળું આસુરી શક્તિ છે. છેલ્લા કેટલાંક સમયથી આપણને ટોળાંની આસુરી શક્તિના ભયાનક પુરાવા મળી રહ્યા છે. ક્યાંક બાળક ઉઠાવી જવાની શંકાના આધારે હત્યાઓ થઈ રહી છે. ક્યાંક ગાય ઉઠાવી જવાની શંકાના આધારે હત્યાઓ થઈ રહી છે. રાજકીય પક્ષો એકબીજા પર બેફામ આરોપો લગાવી રહ્યા છે, પણ એનાથી સ્થિતિ ભાગ્યે જ સુધરી રહી છે અને આમ પણ એમનો હેતુ સ્થિતિમાં કોઈ પણ પ્રકારનો સુધારો લાવવાનો છે પણ નહીં. ક્યારેક સવાલ એ છે કે એક પ્રજા તરીકે આપણે આટલા બધા ગુસ્સાવાળા કેમ છીએ અને એક રાષ્ટ્ર તરીકે આપણે આટલા બધા શાંત કેમ છીએ? બીજી તરફ અફવાઓ ફેલાવવી એ આપણો માનીતો ‘ગृહ ઉદ્યોગ’ છે. ટોળાની આસુરી શક્તિને જ્યારે અફવાનું પીઠબળ મળે છે ત્યારે ટોળામાંનો દરેક વ્યક્તિ જાણે કે જલ્લાદ બની જાય છે અને પછી શરૂ થાય છે એક એકથી વધુ ચઢિયાતી હિંસા બતાવવાનો ખેલ!